CELEX: 62022CN0113
Language: sk
Date: 2022-02-17 00:00:00
Title: Vec C-113/22: Návrh na začatie prejudiciálneho konania, ktorý podal Tribunal Superior de Justicia de Galicia (Španielsko) 17. februára 2022 – DX, Instituto Nacional de la Seguridad Social (INSS)/Tesorería General de la Seguridad Social

27.6.2022   
            
            
               SK
            
            
               Úradný vestník Európskej únie
            
            
               C 244/11
            
         
      Návrh na začatie prejudiciálneho konania, ktorý podal Tribunal Superior de Justicia de Galicia (Španielsko) 17. februára 2022 – DX, Instituto Nacional de la Seguridad Social (INSS)/Tesorería General de la Seguridad Social
      (Vec C-113/22)
      (2022/C 244/15)
      Jazyk konania: španielčina
      
         Vnútroštátny súd, ktorý podal návrh na začatie prejudiciálneho konania
      
      Tribunal Superior de Justicia de Galicia
      
         Účastníci konania pred vnútroštátnym súdom
      
      
         Odvolatelia: DX, Instituto Nacional de la Seguridad Social (INSS)
      
         Odporkyňa: Tesorería General de la Seguridad Social
      
         Prejudiciálne otázky
      
      
                  1.
               
               
                  Má sa prax riadiaceho orgánu, ktorá je uvedená v administratívnom stanovisku 1/2020 Subdirección General de Ordenación y Asistencia Jurídica del INSS [Generálne riaditeľstvo pre riadenie a právnu pomoc Národného inštitútu sociálneho zabezpečenia] z 31. januára 2020, spočívajúca v tom, že sa vždy zamietne sporný príspevok mužom, ktorí sú potom nútení domáhať sa tohto príspevku na súde, ako to bolo v prípade žalobcu v tomto konaní, považovať v súlade so smernicou Rady 79/7/EHS (1) z 19. decembra 1978 o postupnom vykonávaní zásady rovnakého zaobchádzania s mužmi a ženami vo veciach súvisiacich so sociálnym zabezpečením, za administratívne porušenie tejto smernice, ktoré je odlišné od normatívneho porušenia konštatovaného v rozsudku Súdneho dvora Európskej únie z 12. decembra 2019, WA (C-450/18) (2), v tom zmysle, že toto administratívne porušenie samo osebe predstavuje diskrimináciu na základe pohlavia vzhľadom na to, že podľa článku 4 tejto smernice sa zásadou rovnakého zaobchádzania rozumie, že neexistuje žiadna priama či nepriama diskriminácia z dôvodu pohlavia, a že podľa článku 5 tejto smernice členské štáty prijmú potrebné opatrenia, ktorými zabezpečia, že všetky právne predpisy a správne opatrenia, ktoré sú v rozpore so zásadou rovnakého zaobchádzania, budú zrušené?
               
            
                  2.
               
               
                  Má byť dátumom účinkov súdneho priznania príspevku vzhľadom na odpoveď na predchádzajúcu otázku a so zreteľom na smernicu 79/7 (najmä jej článok 6 a zásady ekvivalencie a efektivity, pokiaľ ide o právne dôsledky porušenia práva Únie), dátum podania žiadosti (so spätnou účinnosťou 3 mesiace), alebo sa tento dátum účinkov musí retroaktívne uplatniť k dátumu vydania alebo zverejnenia rozsudku Súdneho dvora EÚ vo veci WA, alebo k dátumu vzniku skutočnosti zakladajúcej nárok na trvalý invalidný dôchodok, na ktorý sa vzťahuje sporný príspevok?
               
            
                  3.
               
               
                  Je vzhľadom na odpovede na predchádzajúce otázky a so zreteľom na uplatniteľnú smernicu (najmä jej článok 6 a zásady ekvivalencie a efektivity, pokiaľ ide o právne dôsledky porušenia práva Únie) potrebné priznať náhradu škody s odrádzajúcim účinkom z dôvodu, že na túto náhradu škody sa nevzťahuje určenie dátumu účinkov súdneho priznania príspevku, a v každom prípade, treba výšku trov konania a odmeny advokáta, ktoré boli vynaložené pred Juzgado de lo Social (pracovný súd) a pred týmto pracovnoprávnym senátom, zahrnúť do pojmu náhrada škody?
               
            
         (1)  Ú. v. ES L 6, 1979, s. 24; Mim. vyd. 05/001, s. 215.
      
         (2)  EU:C:2019:1075.